#  https://pbs.twimg.com/profile_images/545602707856183296/IjLiHDWp_400x400.jpeg

# Arbrawf cymharu cychod pysgota cregyn bylchog ym Mae Ceredigion – Gwahoddiad i gynnig dyfynbris

Cysylltwch â Dr Adam Delargy (adam.delargy@bangor.ac.uk) os oes gennych unrhyw gwestiynau.

Darllenwch y ddogfen gyfan, llenwch yr adran *Gwybodaeth gan gychod,* ac yna anfonwch y ffurflen yn ôl at Adam drwy ebost erbyn dydd Llun 15 Mawrth 2021 fan bellaf.

# DISGRIFIAD O’R GWAITH

Mae prosiect *Partneriaeth Pysgotwyr-Gwyddonwyr er budd Pysgodfeydd Cynaliadwy Cymru* y Ganolfan Gwyddorau Môr Cymhwysol a’r Ysgol Gwyddorau Eigion ym Mhrifysgol Bangor yn bwriadu cynnal arbrawf cymharu gwaith llusgrwydo am gregyn bylchog, rhwng tri chwch llusgrwydo masnachol a Chwch Ymchwil y Tywysog Madog, sef cwch y Brifysgol. Byddem yn hoffi cynnal yr astudiaeth hon rhag ofn y bydd arolygon asesu stoc o gregyn y brenin, a arweinir gan y diwydiant, yn cael eu cynnal yn y dyfodol. Byddai cymharu dalfeydd yn ein galluogi i addasu ein cyfres amser arolygu ar gyfer dalfeydd y Tywysog Madog yn y gorffennol, fel bod modd eu cymharu â dalfeydd cwch masnachol yn y dyfodol.

Er mwyn cyflawni hynny, byddem yn hoffi cael pedwar cwch (tri chwch masnachol a’r Tywysog Madog) i lusgrwydo mor agos ag sy’n ddiogel bosibl i’w gilydd am bedwar diwrnod (diwrnodau 12 awr = 48 awr i gyd), gyda’r bwriad o gynnal cymaint o haliadau ag sy’n bosibl yn ystod y cyfnod hwnnw. Bydd safleoedd yr haliadau’n cael eu pennu ymlaen llaw yng nghanol a de Bae Ceredigion, ac yn ddelfrydol byddant yn targedu poblogaethau o gregyn bylchog y mae eu trwch yn amrywio. Byddai’r sgiperiaid yn cael cyfarwyddyd i bysgota mewn llinell syth yn gyfochrog â’r Tywysog Madog a’r cychod masnachol eraill.

Disgwylir y bydd yr arolwg blynyddol o gregyn bylchog, a gynhelir gan Brifysgol Bangor, yn digwydd rhwng 24 Ebrill a 3 Mai 2021 (a fydd yn cynnwys amser hwylio). Ein bwriad yw cynnal y pedwar diwrnod 12 awr o bysgota cymharol ar unrhyw ddiwrnodau rhwng 25 Ebrill a 2 Mai (gan gynnwys y dyddiadau hynny), ond bydd yr union ddiwrnodau’n dibynnu yn y pen draw ar y tywydd. Pe bai’r tywydd yn addas, byddai’r pedwar diwrnod yn digwydd yn olynol ac o ddechrau’r cyfnod dan sylw. Cyn i’r pysgota ddechrau, byddai disgwyl hefyd i’r sgiperiaid fynychu’n bersonol sesiwn i rannu gwybodaeth (neu fynychu sesiwn o’r fath dros y ffôn, yn dibynnu ar y cyfyngiadau oherwydd Covid).

**Er ein bod yn gobeithio cwblhau’r gwaith hwn fel y disgrifir yn y ddogfen hon, dylech nodi y bydd ein gallu i wneud hynny’n dibynnu ar reoliadau Llywodraeth Cymru a Phrifysgol Bangor ar y pryd ynghylch Covid-19. Felly, gallai’r gwaith gael ei ddiwygio neu’i ganslo.**

#  GOFYNION HANFODOL

* Rhaid i bob cwch a ddewisir i gymryd rhan yn yr arbrawf gydymffurfio â deddfwriaeth dyfroedd Cymru ar gyfer llusgrwydo am gregyn bylchog (Gorchymyn Pysgota am Gregyn Bylchog (Cymru) (Rhif 2) 2010) (gweler yr Atodiad).
* Rhaid bod pob sgiper yn gyfarwydd iawn â Bae Ceredigion a’r amodau pysgota lleol.
* Rhaid nad yw’r cychod/sgiperiaid wedi bod yn destun unrhyw euogfarnau troseddol yn ystod y 5 mlynedd diwethaf. Bydd Llywodraeth Cymru yn gwirio hynny.
* Rhaid i bob sgiper gydweithio mewn modd cydlynus â’r Gwyddonydd â Gofal a dilyn ei gyfarwyddiadau. Bydd y Gwyddonydd â Gofal ar fwrdd un o’r tri chwch arall, yn ôl pob tebyg.
* Bydd angen trwydded bysgota gyfredol a dilys ynghyd â thystysgrif wedi’i diweddaru gan Asiantaeth y Môr a Gwylwyr y Glannau ar gyfer diogelwch y cwch.
* Mae’n hanfodol bod y cwch wedi’i drwyddedu a’i yswirio i gludo un gwyddonydd am bedwar cyfnod o 12 awr. Fodd bynnag, os caiff y gofyniad sylfaenol hwn ei fodloni, byddwn hefyd yn rhoi sgôr bellach i gychod am eu capasiti i gludo gwyddonwyr (gweler y Gofynion Dymunol).
* Rhaid i bob gweithiwr ddilyn rheoliadau cyfredol Llywodraeth Cymru a Phrifysgol Bangor ynghylch Covid-19. Adeg ysgrifennu’r ddogfen hon, maent yn atal presenoldeb unrhyw aelodau o’r criw y bernir eu bod yn perthyn i grŵp risg uchel o ran Covid-19, neu unrhyw aelodau o’r criw sy’n byw gyda rhywrai y bernir eu bod yn perthyn i grŵp o’r fath. At hynny, rhaid cynnal pellter o 2 fetr rhwng pawb sydd ar y cychod a rhaid i bawb wisgo gorchudd wyneb pan fydd llai na 2 fetr rhyngddyn nhw a pherson arall. Mae gan Brifysgol Bangor gyfleusterau profi Covid-19, ac os byddant yn dal ar gael adeg yr arolwg bydd pob aelod o staff Bangor yn cael dau brawf a gynhelir dri diwrnod ar wahân i’w gilydd, ac ni fyddant yn cael mynd ar y cychod oni bai bod y ddau brawf yn negyddol. Disgwylir hefyd y bydd criwiau’r cychod yn fodlon cael profion os bydd Prifysgol Bangor neu Lywodraeth Cymru yn gofyn iddynt wneud hynny.
* Rhaid bod pob cwch yn gallu darparu trydan (230 V) ac arwyneb gweithio cysgodol ar gyfer gliniadur un gwyddonydd drwy gydol yr oriau pan fydd pysgota’n digwydd.
* Rhaid i bob cwch gyflenwi ei lusgrwydi a’i farrau tynnu ei hun ac unrhyw gyfarpar arall sy’n ofynnol i weithredu llusgrwydi cregyn bylchog.
* Rhaid i gychod beidio â llusgo mwy na phedair llusgrwyd Newhaven sbring-lwythog bob ochr i’r cwch. Mae croeso i gychod sydd fel rheol yn llusgo mwy na phedair rhwyd bob ochr ymgeisio, os gallant leihau nifer y rhwydi i 4 bob ochr.
* Mae pob cwch yn gyfrifol am ei yswiriant ei hun. Bydd pob cwch yn cymryd cyfrifoldeb am ei holl weithgarwch pysgota, a bydd yn cymryd cyfrifoldeb hefyd am ei bellter oddi wrth gychod eraill. Bydd y ‘pellter diogel agosaf’ rhwng cychod yn cael ei benderfynu gan bob sgiper.
* Rhaid bod gan bob cwch ddigon o le clir i’w gwneud yn bosibl i un neu ddau wyddonydd ddidoli a mesur samplau o’r ddalfa.
* Rhaid bod pob cwch yn fodlon darparu cofnod cywir o safle pob haliad yn ystod yr arbrawf hwn.

# GOFYNION DYMUNOL

* Mae gan y sgiper hanes da o allu dal cregyn y brenin.
* Tystiolaeth o gymryd rhan yn flaenorol mewn gwaith gwyddonol.
* Hyblygrwydd ynghylch dyddiadau o fewn y cyfnod rhwng 25 Ebrill a 2 Mai 2021 (gan gynnwys y dyddiadau hynny).
* Lle i wyddonwyr gysgu. Noder, os nad oes lle i wyddonydd/gwyddonwyr gysgu ar y cwch, bydd disgwyl i’r gwyddonydd/gwyddonwyr gael eu cludo i’r porthladd agosaf ar ddiwedd pob diwrnod.
* Y gallu i ddarparu prydau bwyd i wyddonwyr.

# SGORIO’R DYFYNBRIS

|  |  |
| --- | --- |
| **Meini prawf**  | **Gwerthuso** |
| Cyfradd ar gyfer pris y cwch. Gellir nodi cyfradd fesul awr neu fesul diwrnod 12 awr (rhaid nodi pa un a ddefnyddir). Y gyfradd yw cost arferol y cwch a’r criw y byddai ei angen fel rheol i gyflawni’r gwaith a ddisgrifir. **Dylech nodi’n glir a yw’r pris yn cynnwys TAW a chostau tanwydd neu beidio.**  | Pwysoliad o 50%. Bydd y gyfradd isaf fesul maint cwch (gweler yr adran nesaf) yn cael marciau llawn ar gyfer y cwestiwn hwn. Bydd y cyfraddau eraill yn cael marc drwy gymhwyso’r fformiwla ganlynol i grwpiau o feintiau cychod (gweler isod): (Y pris cyffredinol isaf/Y pris cyffredinol a werthusir) x 50 (wedi’i dalgrynnu i ddau le degol) = sgôr fasnachol.  |
| Profiad o bysgota cregyn y brenin â llusgrwydi.  | Pwysoliad o 10%. Defnyddir y model sgorio isod. |
| Profiad blaenorol o gymryd rhan mewn ymchwil wyddonol.  | Pwysoliad o 10%. Defnyddir y model sgorio isod.  |
| Hyblygrwydd ynghylch dyddiadau o fewn y cyfnod rhwng 25 Ebrill a 2 Mai (gan gynnwys y dyddiadau hynny).  | Pwysoliad o 10%. Defnyddir y model sgorio isod. |
| Lle i wyddonwyr gysgu.  | Pwysoliad o 10%. Defnyddir y model sgorio isod. |
| Y gallu i ddarparu prydau bwyd i wyddonwyr.  | Pwysoliad o 10%. Defnyddir y model sgorio isod. |

Model sgorio ar gyfer cwestiynau y gellir rhoi sgôr iddynt:

|  |  |
| --- | --- |
| **Pwyntiau** | **Dehongli** |
| **100%** | **Ardderchog** – Yn gyffredinol, mae’r ymateb yn dangos bod y cynigydd yn bodloni pob agwedd ar y gofyniad a’i fod yn darparu pob elfen o dystiolaeth y gofynnwyd amdani, i’r manylder y gofynnwyd amdano. Felly, mae hwn yn ymateb ardderchog manwl sy’n bodloni pob agwedd ar y gofyniad ac nad oes dim amwysedd yn perthyn iddo o safbwynt a yw’r cynigydd yn gallu bodloni’r gofyniad.  |
| **75%** | **Da** –Yn gyffredinol, mae’r ymateb yn dangos bod y cynigydd yn bodloni pob agwedd ar y gofyniad a’i fod yn darparu pob elfen o dystiolaeth y gofynnwyd amdani, ond mae rhai pethau dibwys wedi’u hepgor o’r ymateb neu’r dystiolaeth wrth ystyried y manylder y gofynnwyd amdano. Felly, mae hwn yn ymateb da sy’n bodloni pob agwedd ar y gofyniad ond ceir amwysedd dibwys oherwydd bod y cynigydd wedi methu â darparu’r holl wybodaeth i’r manylder y gofynnwyd amdano.  |
| **50%** | **Digonol** – Yn gyffredinol, mae’r ymateb yn dangos bod y cynigydd yn bodloni pob agwedd ar y gofyniad ond nid yw wedi darparu pob elfen o dystiolaeth y gofynnwyd amdani. Felly, mae hwn yn ymateb digonol ond ceir rhywfaint o amwysedd cyfyngedig ynghylch a yw’r cynigydd yn gallu bodloni’r gofyniad, oherwydd bod y cynigydd wedi methu â darparu’r holl dystiolaeth y gofynnwyd amdani. |
| **25%** | **Gwael** – Nid yw’r ymateb yn dangos bod y cynigydd yn bodloni un agwedd ar y gofyniad, neu fwy nag un agwedd. Felly, mae hwn yn ymateb gwael lle ceir amwysedd sylweddol ynghylch a yw’r cynigydd yn gallu bodloni’r gofyniad, oherwydd bod y cynigydd wedi methu â dangos ei fod yn bodloni un agwedd ar y gofyniad, neu fwy nag un agwedd. |
| **0** | **Annerbyniol** – Nid yw’r ymateb yn cydymffurfio â gofynion y Gwahoddiad i Dendro a/neu nid oes unrhyw ymateb wedi’i ddarparu.  |

# DEWIS CWCH

Os yw cwch yn bodloni’r holl ofynion hanfodol, fel y maent wedi’u rhestru uchod, bydd yn cael ei sgorio ar gyfer cael ei ddewis i fod yn rhan o’r arbrawf ar sail ei bris a’r gofynion dymunol. Bydd pob cwch yn cael ei sgorio ar sail ei bris (sef cyfradd y diwrnod (diwrnod 12 awr) neu gyfradd yr awr (a luosir â 12 er mwyn cael cyfradd y diwrnod)).

Bydd y pris yn cyfateb i 50% o’r sgôr, a bydd pob un o’r gofynion dymunol yn cyfateb i 10%.

Ceir awydd i’r ymchwil gynnwys ystod o gychod o wahanol faint (o ran eu hyd). Nid ydym yn gwybod beth yw maint y cychod a fydd yn darparu dyfynbris, felly byddwn yn ceisio dewis cwch “bach”, “canolig” a “mawr” ar sail yr ystod o feintiau sydd ar gael yn y cynigion. Bydd y penderfyniad i ddewis rhwng cychod o faint tebyg yn seiliedig ar y meini prawf a nodwyd yn flaenorol.

# TALU

Bydd unrhyw gwch a ddewisir yn cael ei dalu ar sail y gyfradd fesul 12 awr a bennwyd ac ar sail pob diwrnod a weithir. Bydd amryw elfennau’r tâl yn amrywio, yn dibynnu ar b’un a ddigwyddodd y pysgota mewn ardaloedd sy’n agored i waith llusgrwydo masnachol am gregyn bylchog neu mewn ardaloedd sydd ar gau i waith llusgrwydo masnachol (rydym wedi cael esemptiad ar gyfer y cychod a ddewisir i bysgota yn yr ardaloedd caeëdig).

Yn achos yr ardaloedd sy’n agored i bysgota’n fasnachol am gregyn bylchog, ein bwriad yw bod y cregyn bylchog a ddaliwyd, ac y mae modd eu gwerthu, yn cael eu gwerthu gan y cwch a bod y Brifysgol yn talu’r gwahaniaeth rhwng pris y cwch a’r swm a geir o werthu’r ddalfa. Os bydd y swm a geir o werthu’r cregyn bylchog a ddaliwyd, ac y mae modd eu gwerthu, yn gyfwerth â’r gyfradd a bennwyd ar gyfer y cwch neu’n fwy na’r gyfradd honno, ni fydd y Brifysgol yn talu dim i’r cwch. Bydd angen tystiolaeth o’r hyn a ddaliwyd a’r hyn a werthwyd cyn y gwneir taliad.

Ni chaniateir i’r cychod werthu cregyn bylchog nac unrhyw rywogaethau eraill a ddaliwyd mewn ardaloedd sydd ar gau fel arall i waith llusgrwydo masnachol am gregyn bylchog. Felly, bydd y Brifysgol yn talu pris llawn pob cwch fesul diwrnod yn yr ardal gaeëdig (disgwylir mai un diwrnod 12 awr o bysgota fydd hynny ar gyfer pob cwch yn yr ardal gaeëdig). Bydd pob peth a gaiff ei ddal yn yr ardal gaeëdig yn cael ei ddychwelyd i’r môr mor agos ag sy’n bosibl i’r man lle cafodd ei ddal.

Yn y naill senario a’r llall, bydd pob cwch yn cael y gyfradd a bennwyd ganddo.

# GWYBODAETH GAN GYCHOD

CYFEIRIAD A MANYLION CYSWLLT

Cyfeiriad

Rhif(au) ffôn

Ebost

ENW’R CWCH A’I SGIPER

Enw’r cwch:

Rhif cofrestru’r cwch:

Hyd y cwch (LOA (m)):

Pŵer y cwch/Capasiti’r injan (kW):

Nifer y llusgrwydi pysgota bob ochr i’r cwch (ni all fod yn fwy na 4 bob ochr):

Sgiper:

CWESTIYNAU:

 Rhowch amlinelliad cryno o brofiad y sgiper o ddefnyddio llusgrwydi i bysgota’n fasnachol am gregyn y brenin:

 Rhowch amlinelliad cryno o brofiad y sgiper o gymryd rhan mewn ymchwil wyddonol ym maes pysgota:

 Pa mor hyblyg ydych chi o safbwynt cyflawni’r gwaith a ddisgrifiwyd, o fewn y cyfnod a bennwyd?

Faint o rybudd y mae arnoch ei angen i gyflawni’r gwaith a ddisgrifiwyd, ar ddiwrnod penodol (o fewn y cyfnod a bennwyd)?

Ydych chi wedi eich trwyddedu a’ch yswirio i gludo o leiaf un gwyddonydd am bedwar cyfnod o 12 awr?

Disgrifiwch faint o le sydd ar gael i un neu ddau wyddonydd fesur samplau o gregyn bylchog o’r ddalfa (gan ystyried yr angen i gadw pellter cymdeithasol o 2 fetr os oes modd)?

Ydych chi’n gallu darparu cyflenwad trydan safonol (230 V) ar gyfer gliniadur un gwyddonydd, mewn rhan gysgodol o’r cwch y gellir mynd iddi heb fod yn rhaid i wyddonwyr newid i ddillad glân?

Faint o wyddonwyr fyddai’n gallu cysgu ar eich cwch (gan ystyried yr angen i gadw pellter cymdeithasol o 2 fetr os oes modd)?

Ydych chi’n gallu darparu prydau bwyd i’r gwyddonwyr (yn rhan o’r pris)?

Oes gan y cwch drwydded bysgota ddilys ac oes ganddo dystysgrif wedi’i diweddaru gan Asiantaeth y Môr a Gwylwyr y Glannau ar gyfer diogelwch y cwch?

Fyddech chi’n fodlon cymryd rhan pe bai’r astudiaeth yn cael ei gohirio tan y tymor caeëdig ar gyfer cregyn y brenin (rywbryd rhwng 1 Mai a 31 Hydref 2021)? (Nodwch na fydd eich ateb yn dylanwadu ar b’un a fyddwch yn cael eich dewis ai peidio i gyflawni’r gwaith hwn)

Nodwch eich pris (nodwch NAILL AI eich cyfradd fesul 12 awr NEU eich cyfradd fesul awr (y byddwn yn ei lluosi â 12)). Nodwch yn glir a yw’r pris yn cynnwys TAW a chostau tanwydd neu beidio.

**At hynny, dylech sicrhau eich bod yn bodloni’r gofynion hanfodol sy’n weddill a sicrhau eich bod yn darllen y ddeddfwriaeth ar gyfer dyfroedd Cymru sydd yn yr Atodiad.**

# ATODIAD

Bydd yn rhaid i nodweddion y cychod sy’n ymuno â’r arbrawf gydymffurfio â deddfwriaeth dyfroedd Cymru ar gyfer llusgrwydo am gregyn bylchog (Gorchymyn Pysgota am Gregyn Bylchog (Cymru) (Rhif 2) 2010) (gweler yr Atodiad). Bwriedir cynnal yr arbrawf yn ystod y tymor agored, rhwng 25 a 30 Ebrill 2021 (gan gynnwys y dyddiadau hynny) a bydd yn digwydd rhwng 3 milltir fôr a 12 milltir fôr. Mae gennym esemptiad i bysgota yn yr ardal gaeëdig ar 1 a 2 Mai os oes angen. Felly, mae’r rheoliadau canlynol am nodweddion y cychod a’r cyfarpar yn berthnasol i’r cychod pysgota a fydd yn cymryd rhan:

3. Ni chaniateir i unrhyw gwch pysgota Prydeinig ar unrhyw adeg, bysgota am, cymryd neu ladd cregyn bylchog gan ddefnyddio llusgrwyd cregyn bylchog yn nyfroedd Cymru onid yw allbwn pŵer peiriant y cwch hwnnw yn ddim mwy na 221 cilowat.

6. Ni chaniateir i unrhyw gwch pysgota Prydeinig ar unrhyw adeg, bysgota am, cymryd neu ladd cregyn bylchog gan ddefnyddio llusgrwyd cregyn bylchog—

(b)mewn unrhyw ran o ddyfroedd Cymru sydd ymhellach nag 3 milltir forol ac o fewn 6 milltir forol i waelodlinau, onid yw'r cwch hwnnw'n llusgo dim mwy na chyfanswm o 8 llusgrwyd cregyn bylchog; ac

(c)mewn unrhyw ran o ddyfroedd Cymru sydd ymhellach na 6 milltir forol ac o fewn 12 milltir forol i waelodlinau, onid yw'r cwch hwnnw'n llusgo dim mwy na chyfanswm o 14 llusgrwyd cregyn bylchog.

8. (2) Ni chaniateir i unrhyw gwch pysgota Prydeinig ar unrhyw adeg, mewn unrhyw ran o ddyfroedd Cymru sydd ymhellach nag 3 milltir forol ac o fewn 6 milltir forol i waelodlinau, ddefnyddio bar tynnu mewn cysylltiad â physgota am, cymryd neu ladd cregyn bylchog, onid yw'r bar tynnu hwnnw—

(a)yn ddim mwy na 4 metr o hyd; a

(b)wedi ei lunio mewn ffordd nad yw'n caniatáu rhoi mwy na 4 llusgrwyd cregyn bylchog ynghlwm wrtho ar yr un pryd.

8. (3) Ni chaniateir i unrhyw gwch pysgota Prydeinig ar unrhyw adeg, mewn unrhyw ran o ddyfroedd Cymru sydd ymhellach na 6 milltir forol ac o fewn 12 milltir forol i waelodlinau, ddefnyddio bar tynnu mewn cysylltiad â physgota am, cymryd neu ladd cregyn bylchog, onid yw'r bar tynnu hwnnw—

(a)yn ddim mwy na 6.8 metr o hyd; a

(b)wedi ei lunio mewn ffordd nad yw'n caniatáu rhoi mwy na 7 llusgrwyd cregyn bylchog ynghlwm wrtho ar yr un pryd.

9. Ni chaniateir i unrhyw gwch pysgota Prydeinig ar unrhyw adeg, mewn unrhyw ran o ddyfroedd Cymru, mewn cysylltiad â physgota am, cymryd neu ladd cregyn bylchog, ddefnyddio bar tynnu sydd â'i ddiamedr allanol yn fwy na 185 milimetr.

10. (1) Yn ddarostyngedig i ddarpariaethau'r erthygl hon, ni chaniateir i unrhyw gwch pysgota Prydeinig dynnu unrhyw lusgrwyd cregyn bylchog o fewn dyfroedd Cymru oni bai, yn achos y cyfryw lusgrwyd—

(a)nad yw unrhyw ran o'r ffrâm yn lletach nag 85 centimetr;

(b)ei bod yn cynnwys bar danheddog sbring–lwythog effeithiol, gweithredol a symudadwy;

(c)nad yw'n cynnwys unrhyw atodiadau ar ei chefn, ar ei brig nac y tu mewn iddi;

(ch)nad yw'n cynnwys plât plymio nac unrhyw ddyfais gyffelyb arall;

(d)nad yw cyfanswm pwysau'r llusgrwyd, gan gynnwys yr holl ffitiadau, yn fwy na 150 cilogram;

(dd)nad yw nifer y modrwyau bol ym mhob rhes sy'n hongian o'r bar bol yn fwy na 7;

(e)nad yw nifer y dannedd ar y bar danheddog yn fwy nag 8; ac

(f)nad oes yr un dant ar y bar danheddog sydd â'i ddiamedr yn fwy na 22 milimetr, ac nad yw ei hyd yn fwy na 110 milimetr.

(gweler y diffiniadau yn y Gorchymyn Cregyn Bylchog)

11. (1) At ddibenion adran 1(3) o'r Ddeddf, maint lleiaf cragen fylchog y caniateir ei chario gan gwch pysgota Prydeinig yn nyfroedd Cymru yw 110 milimetr.

(2) At ddibenion paragraff (1), rhaid mesur maint cragen fylchog yn unol â pharagraff 6 of Atodiad XIII i Reoliad y Cyngor [(EC) Rhif 850/98](https://www.legislation.gov.uk/european/regulation/1998/0850?view=plain) ar gadwraeth adnoddau pysgodfeydd drwy fesurau technegol i ddiogelu organebau morol ifanc(1) fel y'i diwygir o bryd i'w gilydd.